Porsche 924

Porsche 924 on sportauto, mida tootis Porsche aastatel 1976–1988. 924 oli Porsche esimene seeriaauto, mis kasutas eesmootori ja tagarattaveo kooslust, vesijahutust ja automaatkäigukasti. 924 alustas algselt Volkswageni ja Porsche ühisprojektina "Projekt 425" – Volkswagen tahtis sportautot oma mudelivaliku tippu ning Porsche tahtis senise algtaseme mudeli 914 välja vahetada. Kuna Volkswagenil puudusid ressursid sportautode arenduseks, tehti hange taas Porschele. Juba Porsche loomisest saati 1940. aastatel oli lepingu alusel Porsche teinud enamuse Volkswageni arendustegevusest. Volkswagen esitas nõudmise, et loodav auto kasutaks olemasolevat Volkswageni-Audi neljasilindrist mootorit. Porsche disainis auto tagarattaveoga, kaalujaotusega 48 esi-:52 tagatelg. Suurem kaalujaotus tagateljel aitas kaasa nii veojõu kui ka pidurite tasakaalu parandamisele. 1973. aasta naftakriis, uued 1970. aastate autotööstuse nõuded ja Volkswageni direktorite vahetus muutsid olukorda, ning Volkswagen pani projekti ootele. Lõpuks otsustas Volkswagen sportauto projekti katkestada ja selle asemel arendas välja odavama Golfi-põhise Scirocco. Porsche aga vajas 914le järglasmudelit, mispeale sõlmis Volkswageniga lepingu disaini tagasiostmiseks. Lepingu kohaselt toodeti autot endises NSU tehases Neckarsulmis, kus nüüd toodeti Audisid, Volkswageniga alltöövõtjana – Volkswageni töötajad tegid tegeliku töö liinil Porsche spetsialistide järelevalve all, kuid disain kuulunuks Porschele. Autot ei esmaesitletud autonäitusel, vaid Lõuna-Prantsusmaal Camargue's La Grande-Motte'i sadamas pressiesitlusel novembris 1975. Mootoriks oli Volkswageni kaheliitrine reasneljane Bosch K-Jetronicu sissepritsega, võimsusega 125 PS (USAs 95 hp). Kuna seda kasutati ka Volkswageni kaubikul LT, hakati seda kutsuma kaubikumootoriks, tegelikult oli seda esimest korda kasutanud Audi 100. 1977. aasta keskel sai USA turu mootor katalüsaatori, seega polnud enam vaja suduseadet, mis kasvatas võimsust 110 hobujõule. Auto algne hind oli 23 240 Saksa marka, USAs 9395 dollarit. Esimesed autod kasutasid Audi neljakäigulist manuaalkäigukasti (kuni 1980. aastani), 1977. aasta keskel lisandus kolmekäiguline automaat. 1978. aastat oli saadaval ka viiekäiguline manuaal (1980. aastast standardis). Kuigi 924 sai oma disaini, juhitavuse, kütusekulu ja vastupidavuse eest kiita, siis suutlikkus ei olnud Porsche nime vääriline, mistõttu Porsche puristid tegid selle maha. Samas müüs 924 hästi, kokku toodeti 9 aastaga 121 510 autot. Kuid Porsche põhiturul USA-s kulges müük aeglaselt dollari inflatsioonist ja tugevast Saksa margast tingitud kehva vahetuskursi tõttu, kuna hästi varustatud 924 võis maksta pea kaks korda sama palju kui selgelt võimsam Nissan 280ZX. Kuna võimsus jättis soovida, otsustas Porsche, olles seni kasutanud turbolaadimist võidusõiduautodel ja ka 911 Turbol, toota ka 924st laetud variandi. Selle jaoks pandi mootor nüüd käsitsi Porsche enda tehases Stuttgardis. 1979. aastal müüki jõudnud 924 Turbo sai tehasesiseseks koodiks 931 (911 Turbo kasutas 930). Laadimine kasvatas auto võimsust 170 PS-ni (USAs 150 hp). Hind oli 39 480 Saka marka, USA-s 20 875 dollarit. 1981. aastal suurenes suurema kompressori, väiksema turbiini, kõrgema surveaste ja parendatud kütuse sissepritse süsteemi tõttu võimsus 177 hobujõule. Samas tekitasid toonased turbod probleeme, kuna ostjad polnud veel teadlikud, kuidas hooldada varajasi õlijahutusega turbosid. Pärast 1982. aastat, kui välja lasti uus mudel 944, toodeti Turbot veel ainult Itaalia turu jaoks kuni 1984. aastani, kuna Itaalias kehtis toona rohkem kui kaheliitrise mootori töömahuga autodele kõrgem maksumäär, aga 944 mootor oli 2,5-liitrine (163 hj). Kokku toodeti 924 Turbosid 12 427 tükki. Peale 944 müüki tulekut lõpetati ka 924 müük USA turul, viimasel, 1982. mudeliaastal maksis tavamudel 16 900 dollarit ja Turbo 21 500 dollarit. 1980. aastal toodi välja ka homologatsioonimudel 924 Carrera GT, võimsusega 210 PS. See oli saavutatud 924 Turbole vahejahuti lisamisega ja surveastme tõstmisega 8.5:1le. Hind oli 60 000 Saksa marka, kokku toodeti 400 Carrera GT-d. 1984. aastal lõpetas Volkswagen 924 mootori kasutatavate mootoriplokkide tootmise, mis jättis Porsche raskesse olukorda. 924 oli 944st tunduvalt odavam, tootmise lõpetamine jätnuks Porsche ilma odava algtaseme mudelita. Lõpuks otsustati võtta 944 mootor ja paigaldada see kitsama kerega 924 kapoti alla. Mootori võimsust vähendati natuke 163 hobujõult 150-le, uuendati vedrustust ning lisati uued veljed ja 944 pidurid, kuid sisustus jäi samaks. See mudel kandis 1986. aastal turule jõudes nime 924S, hinnaga 44 140 Saksa marka. 1987. mudeliaastaks tõi Porsche 924S tagasi ka USA turule, kus selle hind oli 19 900 dollarit. 1988. aastaks, suurenes võimsus 160 hobujõule, kuid 1980. aastate lõpu ebasoodsate vahetuskursside tõttu otsustas Porsche 924 tootmise lõpetada ja keskenduda kõrgema taseme mudelitele (944, 928, 911). 924S toodeti kokku 16 274 eksemplaris. Dellis, Nicolaos (4. september 2015). "Porsche 924 (1976 - 1986)". Stuttcars (Ameerika inglise). Vaadatud 23. mail 2023. Dellis, Nicolaos (4. september 2018). "Porsche 924 Turbo (1979-1984)". Stuttcars (Ameerika inglise). Vaadatud 23. mail 2023. "Porsche 924 Carrera GT: review, history and specs of an icon". evo (inglise). Vaadatud 23. mail 2023. Dellis, Nicolaos (7. september 2021). "Porsche 924S (1987 - 1988)". Stuttcars (Ameerika inglise). Vaadatud 23. mail 2023.